Trump advarer mot å angripe Idlib: – Hundretusener kan bli drept
I en Twitter-melding natt til tirsdag advarer presidenten Iran og Russland mot å samarbeide med den syriske presidenten. – Syrias president Bashar al-Assad må ikke skjødesløst angripe Idlib-provinsen. Russerne og iranerne begår en alvorlig feil om de tar del i denne potensielle humanitære tragedien. Hundretusener av mennesker kan bli drept. Ikke la det skje, skriver Trump.Twitter-meldingen kommer kort tid etter en uttalelse fra Irans utenriksminister, Javad Zarif. Mandag erklærte Zarif, som for tiden er på et besøk i Syria, støtte til en syrisk offensiv mot Idlib. – For å starte fredsprosessen, i tillegg til å få flyktningene tilbake og starte gjenoppbyggingen i Syria, må de terroristene som er igjen i deler av Idlib, nedkjempes, sa Zarif. Talsperson for Irans utenriksdepartement, Bahram Ghassemi, gikk enda lengre i sine uttalelser. Han mener at den syriske regjeringen har rett til å «bekjempe terroristene og renske landet for dem». Utenriksministerens besøk finner sted kun få dager før et planlagt toppmøte om konflikten i Syria. Fredag møtes presidentene i Iran, Russland og Tyrkia i Teheran.Slaget om Idlib har vært varslet lenge. De siste ukene har president Bashar al-Assads regjeringshær gjennomført flere angrep mot provinsen, og mye tyder på at regimet og dets russiske allierte planlegger en storoffensiv.
Iran har gitt sin støtte til at Syrias president kan gå til angrep på Idlib-provinsen. Det får Donald Trump til å reagere.